**IZJAVA ZA MEDIJE (12. januar 2021)**

**KIBLIX 2020—2021: Virtualni svetovi danes**

Mednarodni festival umetnosti, tehnologije in znanosti

**2020—2021**

**Lokacija: www.kiblix.org**

Skladno s Kiblinim dolgoročnim vsebinsko-raziskovalnim fokusom na tehnologije razširjene resničnosti (XR) in zavedanjem, da je bilo leto 2020 najbolj 'virtualno leto' do sedaj, kuratorska ekipa, ki jo sestavljajo **Živa Kleindienst**, **Tadej Vindiš**, **Peter Tomaž Dobrila** in **Aleksandra Kostič**, v središče letošnje edicije festivala KIBLIX postavlja vprašanje: kateri in kakšni so virtualni svetovi danes?

Tukaj ne gre za vprašanje fascinacije nad tehnologijo kot tako, temveč za kritično vrednotenje presečišč in ločnic med virtualnim in fizičnim. Na eni strani se namreč soočamo z neizprosno ambicijo industrije po razvoju *prepričljivih tehnologij*, ki oblikujejo virtualno tako, da le-to v celoti prevzema, nadzira in podreja fizično, medtem ko na drugi strani nenehno blažimo nekompatibilnost tehnologije z našo materialno realnostjo. KIBLIX 2020—2021 tako v središče postavlja izkušnjo človeka – z vsemi materialnimi omejitvami in družbeno-političnimi okoliščinami, ki pogojujejo telo – pri čemer virtualna okolja razumemo kot prostore spekulativnih realnosti, spremenljivih identitet in hkrati vedno bolj perečih družbenih transformacij.

**Program**

**December 2020**

Mednarodni festival umetnosti, tehnologije in znanosti KIBLIX se je začel decembra 2020 z vzpostavitvijo [nove spletne platforme](https://2020.kiblix.org/), ki hkrati deluje kot izložbeno okno [mreže RUK](https://www.mcruk.si/). Festivalsko dogajanje se je pričelo s spletno predstavitvijo Kiblinih intermedijskih produkcij umetniško raziskovalnih projektov, virtualne krajine *Sfera3: Infrastruktura* **Tanje Vujinović** (SI), participatorni oblikovalsko raziskovalni projekt *Skiljelinjer* studia **Untold Garden** (**Max Čelar** (SI), **Jakob Skote** (SE)) v sodelovanju z **Sebastianom Dahlqvistom**(SE), prvoosebni 360 stopinjski posnetek projekta *Seeing I* **Marka Farida** (UK), zvočna prostorska instalacija *Polje/Pritisk* **Anžeta Severja** (SI) in raziskovalni projekt mešane resničnosti *Ljubezenski stroj* **Valerie Wolf Gang** (SI). Potekali so tudi spletni prenosi projektov umetnikov **Igorja Štromajerja** *Pogovor Igorja Štromajerja z Igorjem Štromajerjem*, **Vlada Repnika** *Poslednja skušnjava* in **Razširjene Cirkulacija2** *Stroj za izboljšanje sveta (2. del nadaljevanke)*.

Program se je nadaljeval s serijo spletnih pogovorov z mednarodnimi gosti, ki so se iz različnih pozicij neposredno odzivali na osrednje vprašanje festivala in analizirali večplastnost sodobnih virtualnih okolij, z ozirom na čas pandemije COVID-19. Prvega v seriji smo izvedli v formatu predstavitve in pogovora z umetniki studia Untold Garden (Jakob Skote, Max Čelar) in Sebstianom Dahlqvistom. Drugega, na temo digitalne intimnosti, je moderirala **Ghislaine Boddington** (UK), soustanoviteljica in kreativna direktorica podjetja body>data>space v Londonu, ki se je pogovarjala z gosti, med katerimi so bili: **Sly Lee**, soustanovitelj in izvršni direktor Emerge, **Judd Morrissey**, **Mark Joseph Jeffery** in **Abraham Avnisan**, umetniki in profesorji na School of Art Institute of Chicago in Kent State Univerity, in Valerie Wolf Gang, intermedijska umetnica, videastka in pedagoginja. Namen pogovora je bil preučiti potenciale virtualno-fizičnih hibridnih okolij prihodnosti, kjer je prednostna naloga razmislek o digitalni intimnosti, družbeno-socialni pripadnosti in medsebojnem povezovanju.

**Žiga Pavlovič** (SI), kreativni vodja novega Kiblinega laboratorija za tehnologije razširjene resničnosti (XR) KIBLA2LAB, pa je z gosti **Markom Cafnikom** (MULTIVERSUM d.o.o.), **dr. doc. Jožetom Guno** (Laboratorij za multimedijo, Fakulteta za elektortehniko, Univerza v Ljubljani) in **Erikom Kapferjem** (Vzorčno mesto Velenje) iskal odgovore na izzive XR industrije, izobraževanja in oblikovanja vsebin za področje tehnologij razširjene resničnosti (XR).

Spremljevalni program je sestavljala **serija spletnih seminarjev in bralnih krožkov** (vodila jih je **Irena Borić**), z gostjami. Z umetnico **Sašo Spačal (SI)** so obravnavaliizbrani besedili Ursule le Guin in Donne Haraway, ki izpostavljata pomen pripovedovanja zgodb in kolektivno mišljenje v odnosu do narave in tehnologije.Diskusija s **Selmo Selman (BA/US)** je temeljila na literarnem delu *Lastna soba* Virginie Wolf in video dokumentaciji performansa *Njena lastna rožnata soba*, pri čemer obe deli problematizirata okoliščine ženskega ustvarjanja. Spletni seminar z **Dino Karadžić (HR)** je temeljil na besedilu teoretičarke Hito Steyerl *Ali je internet mrtev?.* Zadnji seminar v decembru z **Majo Hodošček (SI)** pa na besedilu filozofa in teoretika Byung Chul-Hana *Kriza svobode* objavljenem v knjigi *Psychopolitics. Neoliberalism and new technologies of power.* Pogovarjali smo se o delu na čustveni ravni in stalni produktivnosti kot integralnem vidiku današnjega dela.

**Januar – marec 2021**

Leto 2021 se festivalsko dogajanje pričenja **s serijo spletnih seminarjev**, ki bodo potekali preko aplikacije ZOOM, vodi pa jih kritičarka **Irena Borić**. **Vsak torek ob 18. uri** se nam bodo pridružile in pridružili umetnice in umetniki, ki bodo skozi svojo umetniško prakso in izbrana teoretska besedila preizpraševali virtualne svetove danes. V torek, 19. januarja bo potekal prvi letošnji spletni seminar z naslovom *Digitalno medijsko okolje* z gostjo, intermedijsko umetnico **Saro Bezovšek (SI)**; 26. januarja bo sledil seminar*Snow Crash,*katerega gostja bo umetnica in animatorka **Tea Stražičić (HR)**;2. februarja bo gostja seminarja *Umetnost, tehnologija in humanizem* kuratorka in vodja projektov zagrebškega centra za intermedijsko umetnost

KONTEJNER **Tereza Teklić (HR)**, 9. februarja pa bo potekal seminar *Reality Business* s kolektivom **BridA/Tom Kerševan, Sendi Mango, Jurij Pavlica (SI).**

Prav tako konec januarja nadaljujemo s tematsko fokusiranimi spletnimi pogovori, ki bodo potekali v živo – med januarjem in marcem bomo pogovore v živo, v pretočni obliki, prenašali ob **četrtkih ob 18. uri.** Pogovore z mednarodnimi umetniki in umetnicami, teoretiki in teoretičarkami, znanstveniki in znanstvenicami, profesorji in profesoricami in drugimi kulturnimi delavci in delavkami bodo moderirale in moderirali **Ida Hiršenfelder** (SI), zvočna umetnica ter arhivistka, **Regine Debatty (BE)**, blogerka in kritičarka, ustanoviteljica platforme We Make Money Not Art, **dr. Kaja Antlej (SI/AU),** heritologinja in industrijska oblikovalka, profesorica na Univerzi Deakin v Geelongu, Avstralija, in intermedijski umetnik in producent **Peter Tomaž Dobrila (SI)**. Z gosti in gostjami se bomo vsebinsko sprehajali po virtualnih prostorih, kjer se bodo združevali umetniški pristopi in strategije, kulturna dediščina, naravna dediščina, (dis)distopične futuristične spekulativne resničnosti z uporabo XR tehnologij, ki jih v odzivu na sodobni krizni čas ustvarjajo in kritično reflektirajo umetniki, umetnice v sodelovanju z znanstveniki, znanstvenicami. Pogovarjali se bomo o načinih prezentacije in produkcije umetniških del (XR tehnologije) v virtualnih svetovih, ter vplivu pandemije na mednarodne festivale sodobne interdisciplinarne umetnosti ter izzivi in potenciali s katerimi se različni akterji na omenjenih področjih srečujemo danes.

**V izložbenem oknu** mreže RUK na spletni platformi www.kiblix.org bomo predstavili tudi **pilotne projekte**, ki jih partnerji mreže v sodelovanju z drugimi deležniki projekta (podjetji, društvi, izobraževalnimi ustanovami) izvajamo na osi Trbovlje – Maribor – Koper. **DDTlab (Delavski dom Trbvolje)** v sodelovanju s podjetjem **GNS Plus d.o.o.** iz Trbovelj razvija **pilotni projekt *Reciklaža plastike s 3D tiskalnikom*** na osnovi tehnologije veriženja blokov (blockchain), v sodelovanju **z dr. Urošem Ocepkom in letalskim podjetjem AFormX** pa simulator letenja ***NeuroFly***, katerega cilj je združitev VR letalskega simulatorja z možganskim računalniškim vmesnikom, ki uporabniku omogoča direktno komunikacijo med možgani in simulatorjem in s tem neposredno usmerjanje letalnika v simulaciji. Predstavljena bosta tudi dva projekta, ki nastajata v **PiNALABu** (PiNA Koper), in sicer ***SIMBIOCEN – Laboratorij za predelovanje invazivnih rastlin in prakticiranje neinvazivnih izmenjav***, ki ga izvaja **Društvo Trajna** v Ljubljani (v sodelovanju z društvom ProstoRož ter Društvom za permakulturo Slovenije), ter intermedijsko umetniško instalacijo v palači Besenghi degli Ughi v Izola ***Dante Copiosus* v koprodukciji s** kolektivom **Stran22.**

**27. januarja** se pričenja **Slovenia Global Game Jam,** ki ga bomo izvajali v sodelovanju z **Društvom razvijalcev igre Slovenije.** Slovenia Global Game Jam je organizirano kreativno druženje za posameznike v Sloveniji, ki se želijo učiti, eksperimentirati in ustvarjati skupaj v mediju videoiger. Tokrat bo prvič potekal na spletu. Pred samim začetkom, se bo zvrstila serija predavanj, ki bo novim udeležencem pomagal k lažjemu vstopu v ekipno delo.

Program bodo zaokroževali tudi AV dogodki. Več na [www.kiblix.org](http://www.kiblix.org)

Festival KIBLIX se usmerja v raziskovanje in kritiko sodobnih tehnoloških medijev ter njihovo uporabo v sodobni umetnosti, kulturi in izobraževanju in je del projekta RUK (2019—2022). RUK je mreža raziskovalnih centrov na presečišču umetnosti, znanosti in tehnologije. V tem interdisciplinarnem trikotniku partnerji Delavski dom Trbovlje, PiNA in KIBLA na osi Trbovlje-Koper-Maribor razvijajo inovativne produkte in storitve za humano tehnologijo prihodnosti. Projekt sofinancirata Republika Slovenija in Evropska unija iz Evropskega sklada za regionalni razvoj.

**Slikovno gradivo**

Prosimo bodite pozorni na omejitve glede avtorskih pravic! Slike so namenjene izključno medijski uporabi za potrebe promocije festivala KIBLIX 2020—2021. Slike je prepovedano obrezovati. Prosimo, da pošljete 2 originalni kopiji vaše publikacije na naslednji naslov: KID KIBLA, Ulica kneza Koclja 9, 2000 Maribor

Z uporabo naslednjih slik prejemnik soglaša s pogoji uporabe. Kasnejše razmnoževanje slike je mogoče le s pisnim privoljenjem avtorja. Reprodukcija teh slik pomeni avtomatično strinjanje s pogoji uporabe.

POVEZAVA DO SLIKOVNEGA MATERIALA:

<https://drive.google.com/drive/folders/19Yspy-RU_Fao8LjGZbJGkEGAvGfeVFGL>

**Kontakt**

Za vsa nadaljnja vprašanja glede festivala KIBLIX 2020—2021, dodatne informacije, organizacijo intervjujev ali obiskov novinarjev prosimo, da nas kontaktirate na:

**Živa Kleindienst**

kuratorka

ziva.kleindienst@kibla.org

040 852 018

Kulturno izobraževalno društvo KIBLA

Ulica kneza Koclja 9

2000 Maribor

Slovenija

[www.kibla.org](http://www.kibla.org), [www.kiblix.org](http://www.kiblix.org)

“Naložbo sofinancirata Republika Slovenija in Evropska unija iz Evropskega sklada za regionalni razvoj.”

****